Թե այս փոփոխությունն ուղղակիորեն ինչպես կանդրադառնա մանկական գրքերի տպագրության, գների, դրանց վաճառքի վրա, Արմեն Մարտիրոսյանն ասաց․ «Կարծում եմ՝ հիմա հաստատ բոլորը 20 տոկոս իրենց գրպաններից տալու են ու այդ 20 տոկոսները հետո պետք է վերականգնեն, որովհետեւ բիզնեսը չի կարող մինուսով աշխատել։ Մանկական գրքերը լավ են վաճառվում, ու, կարելի է ասել, որ մանկական գրքի ոլորտն ինչ-որ չափով բիզնես է, չեմ ասի, թե մեծ շահույթներ են ստանում, բայց յոլա էին գնում, իսկ հիմա… եւս 20 տոկոս։ Դա նշանակում է, որ այս ամեն ինչը վնասաբեր է լինելու, իսկ դա էլ նշանակում է, որ բիզնեսը պետք է մտնի ժողովրդի գրպանը եւ վերականգնի իր վնասները։ Մտածող ծնողը, որ իր երեխաների համար գիրք է առնում, որպես կանոն, դժվար վաստակող ծնողն է, եւ այդ դժվար վաստակից ինքը պետք է ավելի թանկ վճարի մանկական գրքի համար։ Այսօր իրական պայքարը Հայաստանում գիտելիքի ու տգիտության միջեւ է, եւ երբ գրքերը դառնան ավելի թանկ, ու գիտակից ծնողը չկարողանա իր բալիկի համար գիրք առնել, դա նշանակում է, որ կառավարությունը մեզ համար նոր տգետ սերունդ է պատրաստում, որովհետեւ խելացիների հետ չի կարողանում մրցել»։